Skagen Turistbureau og Skagen Helse tilbyder nu gratis morgen motion fra mandag til lørdag fra kl. 8.00.

Programmet byder blandt andet på Qigong, Gymnastic Nordic Walking og beachwolley. Skagen Turistbureau oplyser at deltagerne vil være i kyndige hænder, da instruktørerne alle er særdeles bekendte med de sportsgrene der udføres. Nogle af turene foregår dog også uden instruktører i håb om at deltagerne kan mødes mere uformelt omkring en fælles interesse. I de tilfælde har Skagen Turistbureau sørget for at faciliteterne er til rådighed, og det er således op til deltagerne selv at skabe oplevelsen i samværet med hinanden. - Hos Skagen Turistbureau er vi glade for at kunne tilbyde vores gæster oplevelser ud over det sædvanlige. Som det første turistbureau i Danmark går vi derfor aktivt ind i kampen om at øge kvaliteten af vore gæsters livsstil gennem en kombination af motion og gode oplevelser, siger Lene Kappelborg, der er turistchef i Skagen. Selvom motionsprojektet indledningsvist er blevet oprettet i en tidsbegrænset periode er intentionen at det skal udvikle sig til et helårsprojekt, hvor både borgere og turister kan drage nytte af tilbuddet.